Ян Траццяк

Ян Траццяк (; ) — польскі гаспадарчы і грамадска-палітычны дзеяч.

 Біяграфія 
Нарадзіўся ў 1902 годзе ў фальварку Зосін на Шаркаўшчыне. Вучыўся ў Віленскай гімназіі. У 1918 годзе ўсупіў у віленскую Самаабарону.

У якасці добраахвотніка прымаў удзел у Варшаўскай бітве. У складзе 1-й Літоўска-беларускай дывізіі генерала Люцыяна Жалігоўскага ўдзельнічаў у баях за Вільню.

Пасля вайны вучыўся ў Познаньскім ўніверсітэце, дзе атрымаў у 1925 годзе дыплом сельскагаспадарчага інжынера.

Пасля завяршэння вучобы да верасня 1939 года арандаваў маёнтак Ваньковічаў Раманаўцы ў Шчучынскім павеце. Вёў актыўную гаспадарчую і грамадскую дзейнасць: арганізаваў кааператыў вытворцаў малака, у Дзікушках стварыў доследную сыраварню Міністэрства сельскай гаспадаркі; узначальваў Шчучынскую павятовую палітычную арганізацыю Лагер нацыянальнага аб’яднання. У 1938 годзе быў абраны дэпутатам на Сейм.

Пад час гітлераўскай акупацыі працаваў аграномам у Лідзе, супрацоўнічаў са структурамі польскага падполля. У 1944 годзе ўзначаліў адну з баявых адзінак 77-га пехотнага палка Арміі Краёвай.

У 1945 годзе рэпатраваўся ў Польшчу. Працаваў інжынерам у розных сельгаспрадпрыемствах да выхаду на пенсію ў 1969 годзе.

Узнагароджаны Срэбным Крыжам, Крыжам Заслугі войскаў Сярэдняй Літвы, Медалём Незалежнасці.

Памёр у Варшаве ў 1993 годзе.

 Крыніцы 

Катэгорыя:Дэпутаты Сейма Польскай Рэспублікі (1918—1939) 5 склікання